นักลงทุนเก็งสนั่นหุ้นอสังหาฯ
ฟันธงครึ่งปีหลังกำไรโตแรงเตือน&#8216;บีแลนด์&#8217;ราคามาไกล
11 ก.ย. 2555

ฟันธงครึ่งปีหลังกำไรโตแรงเตือน‘บีแลนด์’ราคามาไกล
แห่เก็งกำไรหุ้นอสังหาริมทรัพย์คึกคัก ดัชนีกลุ่มพุ่ง 1% ซื้อขายสูงสุดถึง 24% ของตลาด
การซื้อขายหุ้นกลุ่มพัฒนาอสังหาริมทรัพย์มีความคึกคัก ราคาหุ้นในกลุ่มนี้ปรับตัวขึ้นถ้วนหน้า ท่ามกลางมูลค่าซื้อขายที่หนาแน่น นำโดยหุ้นบริษัท บางกอกแลนด์ (BLAND) ที่นำขึ้นมาตั้งแต่สัปดาห์ก่อน ต่อเนื่องต้นสัปดาห์นี้ ก่อนจะกระจายเก็งกำไรไปยังตัวอื่นๆ ในกลุ่มเกือบทั้งกลุ่ม ส่งผลให้ดัชนีหุ้นกลุ่มนี้ขึ้นมาปิด 205.41 จุด เพิ่มขึ้น 2.04 จุด หรือเพิ่มขึ้น 1% มูลค่าซื้อขายสูงสุดอันดับ 1 ของตลาด 6,886.44 ล้านบาท คิดเป็น 24.55% ของมูลค่าซื้อขายรวมวันนี้ 28,045.95 ล้านบาท ดัชนีตลาดปิดที่ 1,250.93 จุด เพิ่มขึ้น 4.83 จุด 
นายเทิดศักดิ์ ทวีธีระธรรม ผู้อำนวยการฝ่ายวิเคราะห์หลักทรัพย์ บริษัทหลักทรัพย์ เอเซีย พลัส กล่าวว่า หุ้นอสังหาริมทรัพย์ได้จังหวะที่ดีในการเก็งกำไรผลประกอบการครึ่งปีหลัง ที่กลุ่มนี้จะโชว์กำไรเติบโตรุนแรง ซึ่งสิ้นไตรมาส 2 ที่ผ่านมา พบว่า กลุ่มบริษัทจดทะเบียน 15 บริษัท ที่ บล.เอเซีย พลัส ทำบทวิจัยครอบคลุม พบว่า มีงานในมือ 2.1 แสนล้านบาท ซึ่งที่อยู่อาศัยแนวราบจะมีการโอนสิ้นปีนี้ จำนวน 3.7 หมื่นล้านบาท
ที่เหลือเป็นคอนโดมิเนียม มี 85 โครงการ ที่จะโอนทั้งหมดครึ่งปีหลังนี้ อาทิ บริษัท แอล.พี.เอ็น. ดีเวลลอปเมนท์ (LPN) โอนครึ่งปีหลัง 5 โครงการ, แสนสิริ (SIRI) 11 โครงการ, เอสซี แอสเสท (SC) 3 โครงการ, ศุภาลัย (SPALI) 4 โครงการ, แลนด์แอนด์เฮ้าส์ (LH), ควอลิตี้เฮ้าส์ (QH) และไรมอน แลนด์ (RML) 
“ครึ่งปีหลังยอดโอนทั้งระบบ 15 บริษัท มากกว่า 1 แสนล้านบาท เทียบกับครึ่งปีแรก 6 หมื่นล้านบาทเศษ จึงเห็นการเปลี่ยนแปลงชัดเจนในครึ่งปีหลังนี้ ซึ่งเป็นจังหวะที่โครงการต่างๆ สร้างเสร็จและพร้อมโอน” นายเทิดศักดิ์ กล่าว
สำหรับหุ้นบางกอกแลนด์ (BLAND) นายเทิดศักดิ์ กล่าวว่า คาดเป็นการเก็งกำไรจากราคาหุ้นที่ต่ำกว่ามูลค่าหุ้นทางบัญชี (บุ๊คแวลู) 1.53 บาท ซึ่งปัจจุบันราคาหุ้นเข้าใกล้บุ๊คแวลู 
“ต้องดูว่าบีแลนด์จะโชว์กำไรจากการพัฒนาอสังหาฯ เพื่อขาย หรือโครงการใหม่ๆ มาพัฒนาสร้างรายได้ให้ดูได้เมื่อไร ปัจจุบันมีเพียงรายได้ค่าเช่าจากโครงการเมืองทองธานีเท่านั้น” นายเทิดศักดิ์ กล่าว
น.ส.เติมพร ตันติวิวัฒน์ ผู้ช่วยผู้อำนวยการฝ่ายวิเคราะห์หลักทรัพย์ บล.เมย์แบงก์กิมเอ็ง กล่าวว่า หุ้นกลุ่มอสังหาฯ เล่นเก็งกำไรเป็นรอบๆ ซึ่งปัจจุบันหุ้นกลุ่มนี้อัตราราคาต่อกำไรต่อหุ้น (P/E) อยู่ประมาณ 11-12 เท่า ซึ่งยังต่ำกว่าพี/อี ตลาดที่สูงเกิน 13 เท่า
สำหรับปัจจัยที่นำขึ้นมาเก็งกำไร เป็นเรื่องผลประกอบการครึ่งปีหลัง ที่หลายๆ บริษัทมีกำไรก้าวกระโดดจากการรับรู้การโอนที่อยู่อาศัยและคอนโดมิเนียมในช่วงไตรมาส 4 ซึ่งจำนวน 8 บริษัท มีงานในมือ 7 หมื่นล้านบาท ที่รอบันทึกรายได้ ประกอบด้วย เอเชี่ยนพร็อพเพอร์ตี้ (AP), LPN, QH, SIRI, SPALI พฤกษา ,RML และ LH